МОТИВИ 

КЪМ ПРОЕКТА НА НАРЕДБА ЗА ИЗМЕНЕНИЕ И ДОПЪЛНЕНИЕ 
НА НАРЕДБА № Н-3 ОТ 2023 Г. ЗА ВОДЕНЕТО, СЪХРАНЯВАНЕТО И ДОСТЪПА ДО ИНФОРМАЦИОННАТА СИСТЕМА ЗА ЕДИННА ВХОДНА ТОЧКА ЗА ЗАПОРИТЕ НА ДВИЖИМИ ВЕЩИ, ПОДЛЕЖАЩИ НА РЕГИСТРАЦИЯ ПО СИЛАТА НА ЗАКОН, И ЗА ОРГАНИЗАЦИЯТА, ПРАВИЛАТА И ДЕЙНОСТТА НА ОНЛАЙН ПЛАТФОРМАТА ЗА ЕЛЕКТРОННИ ПУБЛИЧНИ ТЪРГОВЕ


1. Причини, които налагат приемането на проекта на наредбата
Наредба Н-3 от 2023 г. за воденето, съхраняването и достъпа до информационната система за единна входна точка за запорите на движими вещи, подлежащи на регистрация по силата на закон, и за организацията, правилата и дейността на онлайн платформата за електронни публични търгове (обн, ДВ, бр. 35 от 2023 г.) (Наредба № Н-3 от 2023 г.) е издадена от министъра на правосъдието на основание чл. 450б, ал. 1 и чл. 501а, ал. 6 от Гражданския процесуален кодекс (ГПК). 
Наредбата урежда условията и реда за воденето, съхраняването и достъпа до информационната система за единна входна точка за запорите на движими вещи, подлежащи на регистрация по силата на закон, както и организацията, правилата и дейността на онлайн платформата за електронни публични търгове. Наредбата създава възможност за информиране на заинтересованите страни преди извършване на покупко-продажба на движими вещи (пътни превозни средства, селскостопанска техника, въздухоплавателни средства и др.) относно наложени запори върху тях. На базата на съдържащите се в информационната система данни Министерството на правосъдието предоставя електронни административни услуги за уведомяване за наложен запор и за извършване на справки за наложени запори на всяко лице при спазване на изискванията по Закона за електронното управление.
Установена е необходимост от прецизиране на редица разпоредби в Наредба № Н-3 от 2023 г., с оглед на преодоляване на неясноти и непълноти, както и привеждането им в пълно съответствие със закона, както следва:
[bookmark: _GoBack]1.1.  Наредбата не урежда изрично условия за проверка на данните за собственика на вещта, върху която се вписва запор съгласно чл. 9, т. 4 от лицата по чл. 6, и тази информация съответно не се проверява. В случай на неправилно въвеждане на данните за собственика съществува риск от предоставяне на електронна административна услуга  „справка за наличие на запорирано имущество на лице“ с невярно съдържание, която се генерира автоматично от системата по задължителни критерии „име“, „фамилия“ и „ЕГН/ЛНЧ“ на проверяваното лице.  Необходимо е да бъде уредено изрично основанието за достъп до посочената информация в регистъра на населението – Национална база данни „Население“ на лицата по чл. 6, които са задължени да вписват определени данни в информационната система относно запорите на движими вещи, а именно собственика на вещта и данните за собственика съгласно чл. 9, т. 4.  Наредбата не съдържа и правила за проверка и на данните на залогодателя – юридическо лице чрез справки в регистър БУЛСТАТ и търговския регистър, и регистъра на юридическите лица с нестопанска цел. 
1.2. Съгласно новата разпоредба на чл. 719а, ал. 1 от Търговския закон (ТЗ), създадена със Закона за изменение и допълнение на Търговския закон (обн, ДВ, бр. 66 от 2023 г.) проданта на всички вещи и имуществени права от масата на несъстоятелността като цяло, на обособени части или на отделни имуществени права може да се извършва по правилата на електронния публичен търг по реда на раздел II от глава четиридесет и трета от Гражданския процесуален кодекс, като се прилагат се прилагат и посочените в тази разпоредба особени процесуални правила. Тъй като продажбата на имуществените права от масата на несъстоятелността се извършва от синдика след разрешение на съда (чл. 716, ал. 2 ТЗ), необходимо е в Наредба № Н-3 от 2023 г. да се предвиди възможност като организатор на електронен публичен търг да действа и синдикът. 


2. Предложени изменения и допълнения в Наредба № Н-3 от 2023 г. 
2.1. В чл. 10 се създават ал. 3 и 4 от Наредба № Н-3 от 2023 г., които изрично предвиждат, че при въвеждане на наложен запор в информационната система на запорирано имущество на физическо лице се извършва проверка на име и ЕГН на собственика на вещта в Национална база данни „Население“ чрез Средата за междурегистров обмен на данни (RegiX), а при въвеждане на наложен запор в информационната система на запорирано имущество на юридическо лице се извършва автоматизирана проверка на наименование и уникален идентификатор на юридическото лице по ЕИК в търговския регистър и регистъра на юридическите лица с нестопанска цел или по БУЛСТАТ в регистър БУЛСТАТ чрез Средата за междурегистров обмен на данни (RegiX).“
2.2. Измененията и допълненията в разпоредбите на чл. 12, ал. 1, чл. 14, ал. 2, т. 2, чл. 15, ал. 1, чл. 16, ал. 1 и 2 , чл. 17, чл. 18, чл. 19, чл. 22 и чл. 29 имат за цел да внесат яснота относно правомощията, които всеки един организатор на електронен публичен търг може да упражнява самостоятелно по отношение на конкретен електронен публичен търг, включително достъпа до данните по конкретния търг. 
2.3. Измененията на т. 1 и 2 от допълнителната разпоредба на § 1, които се отнасят до понятията „електронен публичен търг“ и „организатор на електронен публичен търг“,  отразяват възможността за провеждане на електронен публичен търг по реда на Наредба № Н-3 от 2023 г. както от съдебен изпълнител по изпълнително дело, така и  от синдик, който провежда търг по търговско дело по несъстоятелност, при условията на раздел II от глава четиридесет и шеста на Търговския закон. В този смисъл са изменени и приложения № 5 към чл. 29, приложение № 6 към чл. 44, приложение № 7 към чл. 45, ал. 1, приложение № 8 към чл. 48 и приложение № 9 към чл. 49.
2.4. Внесени са редакционни промени за допълнителна яснота в чл. 1, ал. 1 (относно предмета на уредбата), приложение № 2 към чл. 12, ал. 3 относно индивидуализацията на лицето, което е заявител на услугата, и на лицето, за което се отнася справката за запорирано имущество. Прецизирани са наименованията на темата на съобщенията по чл. 43 в т. 6.1 и 6.2 на приложение № 9 към чл. 49.

3. С приемането на проекта на Наредбата се цели:
1. Подобряване на правната сигурност и доверието в Информационната система за единната входна точка за запорите и онлайн платформата за електронни публични търгове.
2. Създаване на условия за ефективно провеждане на публични електронни търгове в производството по несъстоятелност.

4. В резултат от прилагането на Наредбата се очакват следните резултати: 
4.1. Намаляване на разхода на време и човешки ресурси при въвеждане на информация относно наложен запор на движими вещи, подлежащи на регистрация по силата на закон.
4.2. Намаляване на грешките и непълнотите, допуснати при въвеждане на информация относно наложен запор на движими вещи, подлежащи на регистрация по силата на закон.
4.3. Увеличаване на броя на електронните публични търгове, провеждани от синдика в производството по несъстоятелност.

5. Финансови и други средства, необходими за прилагането на новата уредба 
За изпълнение на предложения акт не са необходими финансови средства.

6. Други 
Проектът на наредба не съдържа разпоредби, въвеждащи в българското законодателство норми на правото на Европейския съюз.  
Проектът не съдържа разпоредби, свързани с въвеждане на регулаторни режими.  
На основание 26, ал. 3 и 4 от Закона за нормативните актове проектът на Наредба Н-3 от 2023 г. за воденето, съхраняването и достъпа до информационната система за единна входна точка за запорите на движими вещи, подлежащи на регистрация по силата на закон, и за организацията, правилата и дейността на онлайн платформата за електронни публични търгове (обн, ДВ, бр. 35 от 2023 г.) следва да бъде публикуван на интернет страницата на Министерството на правосъдието и на Портала за обществени консултации, като на заинтересованите лица се предостави 30-дневен срок за предложения и становища.   
